Document ID: 32006R1448

UREDBA KOMISIJE (ES) št. 1448/2006
z dne 29. septembra 2006
o spremembi Uredbe Komisije (ES) št. 622/2003 o določitvi ukrepov za izvajanje skupnih osnovnih standardov za varnost letalstva
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 2320/2002 Evropskega parlamenta in Sveta z dne 16. decembra 2002 o določitvi skupnih pravil na področju varnosti civilnega letalstva (1) in zlasti člena 4(2) Uredbe,
ob upoštevanju naslednjega:
(1)
Na podlagi Uredbe (ES) št. 2320/2002 se od Komisije zahteva, da sprejme ukrepe za izvajanje skupnih osnovnih standardov za varnost letalstva po vsej Skupnosti. Uredba Komisije (ES) št. 622/2003 z dne 4. aprila 2003 o določitvi ukrepov za izvajanje skupnih osnovnih standardov za varnost letalstva (2) je bila prvi akt, ki določa take ukrepe.
(2)
Skupne osnovne standarde je treba natančneje določiti. Zlasti glede sistema za odkrivanje eksploziva (EDS) je treba določiti zahteve v zvezi z učinkovitostjo, brez poseganja v njihovo redno pregledovanje vsaj enkrat v 2 letih, da se zagotovi njihova nadaljnja skladnost s tehničnim napredkom ter upoštevanje proizvodnje, stroškov in razpoložljivosti opreme EDS na trgu.
(3)
Zahteve v zvezi z učinkovitostjo opreme EDS in zahteve v zvezi s kakovostjo slike standardov 1 in 2 opreme EDS je treba upoštevati kot prvi korak k popolni uskladitvi tehničnih specifikacij za take sisteme. Kakor hitro je mogoče, jih je treba dopolniti z zahtevami v zvezi s kakovostjo slike standarda 3 opreme EDS kot tudi z usklajenimi postopki za razvrstitev opreme EDS, vključno s preskusnimi pogoji.
(4)
Normalna amortizacija za opremo EDS znaša od sedem do deset let. To je treba upoštevati pri določitvi datumov poteka veljavnosti take opreme.
(5)
V skladu z Uredbo (ES) št. 2320/2002 in z namenom preprečitve nezakonitega vmešavanja morajo biti ukrepi, določeni v Prilogi k Uredbi (ES) št. 622/2003, zaupni in se ne smejo objaviti. Enako pravilo nujno velja tudi za vse spremembe akta.
(6)
Uredbo (ES) št. 622/2003 je zato treba ustrezno spremeniti.
(7)
Ukrepi, predvideni s to uredbo, so v skladu z mnenjem Odbora za varnost civilnega letalstva -
SPREJELA NASLEDNJO UREDBO:
Člen 1
Priloga k Uredbi (ES) št. 622/2003 se spremeni, kot je določeno v Prilogi k tej uredbi.
Člen 3 navedene uredbe se uporablja v skladu z zaupno naravo te priloge.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. septembra 2006

Labels: 7
8
15
1